**ZAPISNIK**

**s 6. sjednice Gradskog vijeća Grada Skradina**

**6.** sjednica Gradskog vijeća Grada Skradina održana je u petak 09. (devetog) veljače 2018.g. u Uredu gradonačelnika, s početkom u 10,30 sati.

Sjednicom je ravnala predsjednica Gradskog vijeća Grada Skradina Nadija Zorica. Pozdravivši nazočne izvršila je prozivku vijećnika. Utvrdila je kako je sjednici od ukupno 13 vijećnika nazočno 10, te kako postoji kvorum za pravovaljano odlučivanje. Sjednici su nazočni: Željko Bajalica, Ante Bratić, Marijana Laća, Silvana Matić, Milenko Palinić, Antonio Periša, Tonći Petrović, Leonard Radnić, Slavko Skočić i Nadija Zorica.

Sjednici nisu nazočni: Ivan Banić, Frane Formenti (opr.odsutan) i Florijan Žižić (opr.odsutan).

Sjednici su nazočni gradonačelnik Grada Skradina Antonijo Brajković i njegovi zamjenici Kristina Vlaić Bubalo, te Nikola Milović.

Predsjednica Gradskog vijeća Grada Skradina Nadija Zorica navela je kako je za sjednicu predložen dnevni red s 3. točke. Prijedloga za izmjenu i dopunu dnevnog reda nije bilo, te je tako predloženi dnevni red stavila na glasovanje. Isti je jednoglasno usvojen.

Za raspravu i odlučivanje utvrđen je slijedeći

**DNEVNI RED**

1. Prijedlog Statutarne odluke o izmjenama i dopunama Statuta Grada Skradina

2. Prijedlog Poslovnika o izmjenama i dopuna Poslovnika Gradskog vijeća Grada Skradina.

3. Prijedlog Odluke o izmjeni Odluke o imenovanju članova Povjerenstva za procjenu šteta

od elementarnih nepogoda Grada Skradina.

Sukladno članku 63. Poslovnika slijede vijećnička pitanja, te je predsjednica Gradskog vijeća Grada Skradina Nadija Zorica pozvala vijećnike da postave pitanja, upozorivši pritom kako svaki vijećnik može postaviti najviše 2 pitanja, te ista moraju biti dostavljena u pisanom obliku.

1. **TONĆI PETROVIĆ, vijećnik HDZ-a:**

„1. Koliko Grad Skradin ima na svom području poljoprivrednog zemljišta ukupno, koliko je koncesionirano te što Grad Skradin misli sa nasadima bivšeg SMS u Bratiškovcima odnosno stav Grada o tom uopće?

2. Koliko Grad Skradin ima trenutno nekretninskih sporova te dokle su došli te naročito status s nekretninama u sporu na Obali bana Pavla Šubića?“

-2-

ODGOVORI:

Pročelnik Jedinstvenog upravnog odjela Grada Skradina Josip Silov odgovorio je:

„1.Što se tiče državnog poljoprivrednog zemljišta i koliko ga ima, mogu odgovoriti s podatkom iz Programa raspolaganja poljoprivrednim zemljištem iz 2002.g. (sada ćemo po novom zakonu raditi novi program) i tad je bilo upisano, po ondašnjim pravilima, preko 3000 ha državnog poljoprivrednog zemljišta. Ali, u ta zemljišta su ušla i gotovo sva šumska zemljišta iz razloga što katastar, odnosno državna geodetska uprava vodi zemljište kao državno vlasništvo i tako izdaje posjedovni list: „državno vlasništvo, Grad Skradin, Trg Male Gospe 3“, a što bi se moglo nazvati „pravnom nebulozom“, te nisu bile uključene Hrvatske šume koje tad nisu bile upisane u posjedovni list. U međuvremenu su Hrvatske šume nešto po tom pitanju i uradile, ali još dosta toga nisu, tako da će vrlo teško biti napraviti dobar Program raspolaganja sa stvarno državnim zemljištem iz kojeg su isključene šume i ostalo. Sve ono što vidite kad pogledate brda i ostalo vodi se u katastru kao pašnjaci, a pašnjak je kategorija poljoprivrednog zemljišta. Dakle, sva ta zemljišta bi trebala ići u program, a šume ih vode kao šumsko zemljište i one su uglavnom u Planu gospodarenja hrvatskih šuma. Dakle, izrada Programa će biti teška i sigurno neće biti 3000 ha. Dobar dio bit će izuzet na temelju toga što je u šumsko-gospodarskoj osnovi, ali ćemo morati doslovno svaku česticu provjeriti što je u šumsko-gospodarskoj osnovi i to onda uspoređivati s onim podacima iz katastra i tek onda na temelju toga raditi program. Čeka se novi zakon koji je trenutno u proceduri.

Što se tiče koncesioniranog poljoprivrednog zemljišta na području Grada to je negdje oko 125 ha, od toga je 55 ha „Plastovački gaj koje je Ministarstvo koncesioniralo još 2003.g. i ove godine je Agencija raspisala dva natječaja za državno poljoprivredno zemljište, u dva navrata, za sedam proizvodnih cjelina ukupno 74 ha zemljišta, od čega je 9 ha u Lađevcima (između Lađevaca i Krkovića) i 30 ha na Prukljanu, te preostali dio ispod Dubravica. Zakupnici su: OPG Ivan Beneta na Prukljanu, kod Lađevaca tvrtka „GRM“ iz Rijeke, ispod Velike Glave Miro Damjanić, a ispod Dubravica OPG Drago Laća, Drago Žižić, tvrtka „BITHOBBIT“ d.o.o. Šibenik, Ante Sladić i Ivan Beneta. Što se tiče Plastovačkog gaja ono je i dalje pod koncesijom tvrtke SMS. Budući da se tvrtka SMS nalazi u stečaju nasadi na tom zemljištu dio su stečajne mase kojom upravlja stečajni upravitelj u ime vjerovnika. Ministarstvo poljoprivrede je, radi očuvanja nasada, povjerilo Poljoprivrednoj zadruzi „Bratiškovci“ obradu zemljišta i ubiranje plodova u postojećem masliniku i smokviku, a što se radi s minimalnim mjerama.“

Gradonačelnik Antonijo Brajković odgovorio je:

„2. Mogao bih okvirno odgovoriti na ovo pitanje, ali bi bilo bolje da gospođa Klarić koja radi po ovim pitanjima detaljnije odgovori na to, pa sukladno Poslovniku, odgovor na ovo pitanje dobit ćete u pisanom obliku.“

Predsjednica Gradskog vijeća Nadija Zorica utvrdila je kako je sjednici nazočan vijećnik Ivan Banić, te je sjednici nazočno 11 vijećnika.

1. **SLAVKO SKOČIĆ, vijećnik SDSS-a**:

„1. Da li se nešto može uraditi u suradnji s Nacionalnim parkom Krka kako bi u špici turističke sezone u jutarnjoj smjeni pristup zdravstvenoj ambulanti njenih korisnika bio olakšan?

2. Planom asfaltiranja po Gračacu bilo je predviđeno asfaltiranje u gornjim Smolićima - 300 m. Tada to nije učinjeno pa me zanima kada se to planira odraditi.“

-3-

ODGOVORI:

Gradonačelnik Antonijo Brajković odgovorio je:

„Što se tiče Vašeg prvog pitanja, mi smo svjesni kako u špici sezone, odnosno u sedmom i osmom mjesecu su velike gužve. Taj dio predstavlja usko grlo gdje imamo veliku koncentraciju ljudi na tom malom prostoru. Taj dio iznimno je frekventan jer je izlaz na obalu, a tu se nalazi ambulanta. Teško da nešto trenutno možemo učiniti jer je evidentno da ove godine neće biti završeni radovi, a pogotovo ne do početka sezone na budućem pomorskom terminalu. Eventualno se može dogovoriti sastanak pa da zaposlenici NP Krka reguliraju kolonu turista koji kupuju karte. S budućim prometnim redarom koji će uredovati i zajedno s djelatnicima NP možemo pokušati nešto učiniti po pitanju gužvi kako bi to bilo manje kaotično nego sada.

2. Što se tiče Vašeg drugog pitanja, upravo je jučer Ministarstvo regionalnog razvoja raspisalo javni poziv za sufinanciranjem projekata komunalne infrastrukture. Mi ćemo do ožujka prijaviti program nerazvrstanih cesta i ovih dana smo u pripremi izrade troškovnika za neke od cesta na području Grada Skradina. Morate biti svjesni da je puno više potreba, nego što su proračunske mogućnosti. Nastojat ćemo, ali sigurno nećemo moći svaki zahtjev pokriti. Ali kroz ovakve programe nastojat ćemo što više toga realizirati.“

1. **ŽELJKO BAJALICA, vijećnik (NLGB)**

„1. U selu (naselju) Bratiškovci, u ulici gdje između ostalih žive i Dobrote – Petar Dobrota, nema rasvjete. Potreba za njom postoji. Smatram da će to biti riješeno. Je li moje uvjerenje opravdano?“

ODGOVORI:

Gradonačelnik Antonijo Brajković odgovorio je:

„Mogu ponuditi sličan odgovor kao i gospodinu Skočiću. Pred neki dan dogovorio sam sastanak s direktorom tvrtke RIVINA JARUGA d.o.o. Popisat ćemo sva ta traženja po pitanju javne rasvjete i nastojat ćemo kroz Program održavanja javne rasvjete, odnosno njegove dopune, uvrstiti te manje zahvate i kroz ovu kalendarsku godinu odgovoriti na što više zahtjeva, iako ih je jako puno kad su u pitanju asfalt i javna rasvjeta. Imamo sredstva u proračunu, imamo neke prioritete i nastojat ćemo što više toga riješiti.“

1. **SILVANA MATIĆ, vijećnica MOST-a:**

„1. Koje su konkretne mjere pronatalitetne politike koje namjeravate provesti do kraja mandata?

2. Kakvo je Vaše mišljenje o osnivanju mjesnih odbora na području Grada Skradina?“

ODGOVORI:

Gradonačelnik Antonijo Brajković odgovorio je:

„1. Morate biti svjesni da mi baš nemamo velik manevarski prostor kao ni mehanizme kojima možemo stvarati takvu atmosferu kako bi značajno poboljšali pronatalitetnu politiku na području Grada. Ako se možemo složiti oko toga kako je izgradnja dječjeg vrtića jedan moment koji će unaprijediti položaj najmlađih i njihovih roditelja, onda možemo reći da je to sigurno jedna od pronatalitetnih mjera. Za neke druge značajnije morat ćemo surađivati sa državnim institucijama,

-4-

budući da to nadilazi mogućnosti jedinice lokalne samouprave. To je u svakom slučaju jedna od najznačajnijih strateških odrednica ove zemlje i ponavljam teško da Grad može ponuditi konkretnije mjere i značajno poboljšati natalitet.

2. Što se tiče Vašeg drugog pitanja, mogu Vam reći svoj osobni stav, pa na neki način i politiku, a to je da što se tiče osnivanja mjesnih odbora, okvir koji sada imamo apsolutno zadovoljava potrebe upravljanja i funkcioniranja, odnosno da ovim načinom funkcioniranja možemo realizirati potrebe građana. Držim da ono što sada imamo i način na koji funkcioniramo predstavlja sasvim dovoljno kvalitetno upravljanje i da se ovakvim načinom može postići kvalitetno upravljanje ovog prostora. Ne kršimo nijedan zakon što nemamo mjesne odbore, jer po važećim zakonima nema obveze za osnivanjem mjesnih odbora, već je to prepušteno jedinicama lokalne samouprave da odluče o tome .“

Sukladno članku 78.st.7. Poslovnika Gradskog vijeća Grada Skradina, koji određuje redoslijed usvajanja Zapisnika s prethodne sjednice, te sukladno članku 101.st.1. Poslovnika Gradskog vijeća Grada Skradina, predsjednica Gradskog vijeća Grada Skradina Nadija Zorica pitala je vijećnike da li imaju primjedbe na Zapisnik s 5. sjednice Gradskog vijeća Grada Skradina. Kako se nitko nije javio, predsjednica Gradskog vijeća Grada Skradina Nadija Zorica stavila je isti na glasovanje. Zapisnik s 5. sjednice Gradskog vijeća Grada Skradina jednoglasno je usvojen.

-5-

**RASPRAVA I ODLUČIVANJE**

**Točka 1.**

**Prijedlog Statutarne odluke o izmjenama**

**i dopunama Statuta Grada Skradina**

O prijedlogu Statutarne odluke o izmjenama i dopunama Statuta Grada Skradina, uvodno izlaganje podnijela je predsjednica Odbora za statut i poslovnik Nadija Zorica. Navela je kako je dana 5. veljače 2018.g. u prostorijama Gradske uprave Grada Skradina održana 1. sjednica Odbora za Statut i Poslovnik na kojoj je utvrđen prijedlog Statutarne Odluke o izmjenama i dopunama Statuta Grada Skradina, sukladno Zakonu o izmjenama i dopunama Zakona o lokalnoj i područnoj (regionalnoj) samoupravi („N.N.“ 123/17). Navela je kako je završnom odredbom navedenog zakona (članak 33), propisana obveza jedinica lokalne i područne (regionalne) samouprave da u roku od 60 dana od dana stupanja na snagu zakona usklade svoje statute i druge opće akte s odredbama zakona. Zakon je stupio na snagu 13. prosinca 2017. godine. Nadalje je navela kako su u materijalima za sjednicu Gradskog vijeća i ovu točku dnevnog reda, pored prijedloga Statutarne odluke o izmjenama i dopunama Statuta Grada Skradina, vijećnici dobili prilog u kojem je iscrpno obrazloženo iz kojih razloga se, pored propisanog roka za usklađenje Statuta, pristupilo navedenim izmjenama i dopunama Statuta Grada Skradina, koje su se odredbe Statuta mijenjale, odnosno usklađivale s navedenim izmjenama Zakona, te je i naveden članak Zakona po kojem je Statut usklađen. Potom je otvorena rasprava.

Vijećnik Željko Bajalica javio se za riječ i naveo kako nema pitanja, već bi izrazio pohvalu na rad i poštivanje rokova utvrđenih izmjenama zakona.

Kako se više nitko nije javio za riječ, predsjednica Gradskog vijeća Grada Skradina Nadija Zorica stavila je na glasovanje prijedlog Statutarne odluke o izmjenama i dopunama Statuta Grada Skradina, te je ista jednoglasno usvojena.

Statutarna odluka prilaže se Zapisniku pod 1) i čini njegov sastavni dio.

**Točka 2.**

**Prijedlog Poslovnika o izmjenama i dopunama**

**Poslovnika Gradskog vijeća Grada Skradina**

Nakon uvodnog obrazloženja od strane predsjednice Odbora za statut i poslovnik Nadije Zorice otvorena je rasprava.

Kako se nitko nije javio za riječ, predsjednica Gradskog vijeća Grada Skradina Nadija Zorica stavila je na glasovanje prijedlog Poslovnika o izmjenama i dopunama Poslovnika Gradskog vijeća Grada Skradina, te je isti jednoglasno usvojen.

Izmjene Poslovnika prilažu se Zapisniku pod 2) i čini njegov sastavni dio.

-6-

**Točka 3.**

**Prijedlog** **Odluke o izmjeni Odluke o imenovanju članova Povjerenstva**

**za procjenu šteta od elementarnih nepogoda Grada Skradina.**

Gradsko vijeće Grada Skradina jednoglasno je donijelo Odluku o izmjeni Odluke o imenovanju članova Povjerenstva za procjenu šteta od elementarnih nepogoda Grada Skradina.

Odluka se prilaže Zapisniku pod 3) i čini njegov sastavni dio.

Sjednica je završena u 11,05 sati.

**ZAPISNIK SASTAVILA:**

Paulina Radeljak, v.r.

**GRADSKO VIJEĆE**

**GRADA SKRADINA**

**PREDSJEDNICA**

Nadija Zorica, v.r.